Vytautas Misevičius

Albertas Vytautas Misevičius (1924 m. vasario 12 d. Joniškėlis – 1994 m. balandžio 28 d. Vilnius) – Lietuvos rašytojas, žurnalistas, prozininkas, vienas produktyviausių lietuvių vaikiškos literatūros rašytojų.

Biografija 
1944 m. baigė Šiaulių gimnaziją.

1944–1953 m. dirbo laikraščių ir žurnalų redakcijose, 1948–1950 m. Kretingos rajono laikraščio „Žemaičių tiesa“ redaktorius. 1953–1969 m. ir 1976–1983 m. žurnalo „Švyturys“ darbuotojas. 1991–1992 m. žurnalo „Švyturys“ priedo vaikams „Švyturiukas“ vyriausiasis redaktorius.

Kūryba 
Kūrinius pradėjo spausdinti 1945 m. Rašė apybraižas, apysakas, apsakymus, parašė humoreskų. Tačiau labiausiai rašytoją išgarsino istoriniais faktais paremti romanai jaunimui, kėlę patriotinius jausmus. Populiarios nedidelių pažintinio pobūdžio vaikų knygelių „Smalsučio“ serijos pradininkas. Sukūrė detektyvą, scenarijų filmui ir libretą operetei.

Apsakymų rinkinyje „Granatos sprogsta vidurnaktį“, apysakose vyrauja Pirmojo ir Antrojo pasaulinių karų, pokario temos, ateistiniai siužetai. Apysakose „Kryžiuočio kapas“, „Čičinskas“, apysakų ir novelių rinkinyje „Karalienės Barboros juokdarys“, romane „Paskendęs uostas“ vaizduojama XIV a. – XVII a. Lietuva, būdingas epiškumas, faktografiškumas, nuotykių siužetai. Humoreskose, humoristiniuose apsakymuose ironizuojamas veidmainiavimas. Visai jo prozai būdingi išraiškingi siužetai, pasakojimo dinamiškumas, autoironija.

„Ėmęs rašyti dirbdamas periodinėje spaudoje, norom nenorom turėjo atiduoti duoklę to meto idėjiškumo reikalavimams ir komjaunuoliškai jaunystei. Dirbant periodikoje, kūrybai laiko likdavo nedaug. Šios aplinkybės lėmė pirmųjų knygų turinį ir meniškumą, ne visada teigiamą. Jos stūmė į temų ir žanrų gausą, veikėjų ir siužetų margumyną, tendencingą, tikrovės neatitinkantį gyvenimo vaizdavimą. Todėl šiandien dalį rašytojo knygų tenka palikti užmarščiai, o turinčias išliekamąją vertę priimti su derama pagarba.“ (Jonas Linkevičius)

Bibliografija 
 Ryškios pėdos, apybraižos. Vilnius, Valstybinė politinės ir mokslinės literatūros leidykla, 1955.
 Vienuolyno požemio vaiduokliai, apybraiža. Vilnius, 1959.
 Vienuolyno požemio vaiduokliai, apybraiža. Vilnius, Valstybinė politinės ir mokslinės literatūros leidykla, 1961.
 Nuodėmingi angelai, dokumentinė apysaka. Kaunas, Valstybinė pedagoginės literatūros leidykla, 1962.
 Margirio pasakos. Vilnius, Valstybinė grožinės literatūros leidykla, 1962.
 Vėjas nuo marių. Vilnius, Valstybinė politinės ir mokslinės literatūros leidykla, 1963.
 Vampyrų maištas, dokumentinė apysaka. Vilnius, Valst. grožinės literatūros leidykla, 1963.
 Žmonės praranda rojų. Vilnius, Mintis, 1964.
 Granatos sprogsta vidurnaktį, apsakymai. Vilnius, Vaga, 1964.
 Gyvosios legendos, apybraižos. Vilnius, 1965.
 Kryžiuočio kapas, apysaka. Vilnius, Vaga, 1966.
 Nepaprasti Koko nuotykiai, apysaka. Vilnius, Vaga, 1968.
 Čičinskas, apysaka. Kaunas, Šviesa, 1968.
 Makaronda anikonda, humoristiniai ir satyriniai apsakymai. Vilnius, Vaga, 1969.
 Danukas Dunduliukas, vaikams. Vilnius, Vaga, 1972.
 Šviesos miestas, vaikams. Vilnius, Vaga, 1973.
 Laiko televizorius, vaikams. Vilnius, Vaga, 1973.
 Šešėlių karalystėje, vaikams. Vilnius, Vaga, 1974.
 Geltonas gaidys, humoreskos, groteskai. Vilnius, Vaga, 1974.
 Naktis tamsi buvo, apysaka vaikams. Vilnius, Vaga, 1975.
 Vaikelio Kukoriaus nutikimai, klajonių romanas. Vilnius, Vaga, 1976.
 Kaip iš zoologijos sodo direktorius pabėgo, vaikams. Vilnius, Vaga, 1976.
 Žvaigždės gęsta auštant, apybraižų rinktinė. Vilnius, Vaga, 1977.
 Tikštukas, vaikams. Vilnius, Vaga, 1977.
 Čičinskas, Meškų akademija, Kryžiuočio kapas, apysakos, romanas. Vilnius, Vaga, 1978.
 Danuko Dunduliuko nuotykiai, apsakymai vaikams. Vilnius, Vaga, 1979.
 Dviese ant šiaudinio stogo, apysakos, apsakymai. Vilnius, Vaga, 1980.
 Karalienės Barboros juokdarys, apysakos, novelės. Vilnius, Vaga, 1980.
 Tavo laimės žiburys. Vilnius, Vaga, 1981.
 Juodojo džentelmeno galas, pasaka – apysaka. Vilnius, Vaga, 1981.
 Linksmieji Pamažupiai, kaimo paradoksai. Vilnius, Vaga, 1982.
 Jaunasis pagonis, romanas. Vilnius, Vaga, 1983.
 Slaptas girios takas, apybraižos. Vilnius, Vaga, 1983.
 Margos istorijos, humoristiniai apsakymai. Vilnius, Vaga, 1984.
 Tėviškėlė dega, romanas. Vilnius, Vyturys, 1985.
 Karaliūnas Gargaliūnas, apysaka – pasaka, turinti šešias dalis, prologą ir epilogą. Vilnius, Vyturys, 1987.
 Paskendęs uostas, nuotykių romanas. Vilnius, Vyturys, 1988.
 Danuko Dunduliuko nuotykiai. Vilnius, Vyturys, 1989.
 Linksmieji Pamažupiai, kaimo paradoksai, humoreskos. Vilnius, Vaga, 1990.
 Šūvis, literatūrinis detektyvas. Vilnius, VĮ „Spauda“, 1992.
 Teisybė ir lemtis, palatos istorijos. Vilnius, Asveja, 1995.
 Jūrų princas Do Finas, apysaka mažiesiems. Vilnius, Vyturys, 1997.
 Traukinys. Kaunas, Šviesa, 2005.

Šaltiniai 

Lietuvos rašytojai
Lietuvos redaktoriai
Lietuvos publicistai
Lietuvos rašytojai humoristai
Lietuvos vaikų rašytojai